Адбітае жыцьцё/Ад аўтара
Як вучыцелю беларускае літаратуры, мне неаднакротна даводзілася чуць нараканьні
нашае школьнае моладзі дый наагул грамадзянства на тое, што ў нас няма крытычных
прац аб нашай літаратуры, якія давалі б глыбейшае і шырэйшае высьвятленьне паадзінокіх
мамэнтаў у ёй. Нараканьні гэтыя — зусім справядлівыя: паскольку ў Ўсходняй Беларусі
выходзяць  паважныя  часопісі, якія шмат месца ўдзяляюць літаратурнай крытыцы,
пастольку мы ў Заходняй Беларусі бедны і такімі часопісямі, крытычнымі працамі, якія —
к слову сказаць — ніхто й ня піша, бо іх няма дзе зьмясьціць. Вось жа, каб хоць у малой
меры заспакоіць гэту патрэбу, якую сьцьвярджалі і чысьленыя слухачы публічных лекцыяў
зь беларускае літаратуры, ладжаных ці то Беларускім студэнцкім саюзам, ці Таварыствам
беларускае школы ў Вільні ў 1926—[19]29 гадох, я сабраў жменю маіх стацей і прачытаных
лекцыяў, зьмест якіх быў запісаны, і выпускаю гэту  першую кніжку маіх прац з галіны
літаратуры пад назовам «Адбітае жыцьцё», бо ж літаратура наагул, наша адраджэнская —
асабліва, і ёсьць адбітак жыцьця.

Лічу сваім абавязкам адзначыць, што, падбіраючы матэрыялы для гэтага томіку, я
кіраваўся не сваімі адносінамі да таго ці іншага пісьменьніка і ацэнкай яго, а выключна
тым, што іменна гэты матэрыял быў гатовы да друку й не вымагаў адумысловае апрацоўкі.
Гэтак не ўвайшлі сюды тыя мае публічныя лекцыі, ад якіх у мяне засталіся адно пляны й
заметкі, вымагаючыя йшчэ паважнага апрацаваньня; не ўвайшлі і некаторыя стацьці,
хоць і друкаваныя, ды якіх я ня здолеў адшукаць і перагледзець. Паскольку будзе магчыма,
пастараюся выкарыстаць увесь гэты матэрыял дзеля другое кніжкі, калі акажацца, што
гэтая першая здавальняюча выпаўніла сваё назначэньне.

Антон Луцкевіч